Haraldur Benediktsson segir málefnin ráða varðandi áframhaldandi þátttöku í stjórnmálum. Hann neitar hvorki né játar því hvort hann haldi áfram.
Haraldur Benediktsson liggur undir feldi og veltir fyrir sér áframhaldandi þátttöku í stjórnmálum. Hann varð í öðru sæti í prófkjöri Sjálfstæðisflokksins í Norðvesturkjördæmi. Haraldur sagði í síðustu viku að hann ætlaði ekki að taka sæti á lista ef hann fengi ekki fyrsta sætið. Hann sagðist í gær standa við fyrri orð sín um að það geti ekki verið gott fyrir nýjan oddvita að hafa þann gamla í aftursætinu. Þórdís Kolbrún Reykjörð Gylfadóttir varð í fyrsta sætinu. Haraldur segir nú að málefnin ráði ákvörðun um framhaldið.
Haraldur segir niðurstöðu prófkjörsins vissulega ekki hafa verið það sem hann stefndi að en stuðningur við hann hafi engu að síður verið mikill og góður. Hann þurfi að átta sig á hvers konar pólitík verði ofan á í kjördæminu þar sem hann sé ekki lengur oddviti og taka ákvörðun í kjölfar þess.
Ég er ekki búinn að segja nei og ég er ekki búinn að segja já. Ég vil fá að ræða hvað ætla frambjóðendur Sjálfstæðisflokksins að leggja áherslu á í Norðvesturkjördæmi í komandi alþingiskosningum og hvaða áherslur leggjum við til hagsbóta fyrir íbúana þar. Og í kjölfar þess tekurðu ákvörðun, þannig að þú ert ekki hættur í stjórnmálum Haraldur. Losnar maður nokkurn tíma við stjórnmál? Það er svo bara spurning hvaða vettvang maður velur sér.
Þórdís Kolbrún var með þrettán hundruð fjörutíu og sjö atkvæði og í fyrsta sæti í prófkjörinu um helgina. Haraldur var með eitt þúsund sextíu og eitt atkvæði í fyrsta til annað sæti.
Haraldur Benediktsson segir málefnin ráða varðandi áframhaldandi þátttöku í stjórnmálum. Hann neitar því hvorki né játar hvort hann heldur áfram.